جب بہ تقریب سفر یار نے محمل باندھا، مرزا غالب غزلیں
جب بہ تقریب سفر یار نے محمل باندھا 
تپش شوق نے ہر ذرہ پہ اک دل باندھا 
اہل بینش نے بہ حیرت کدۂ شوخی ناز 
جوہر آئنہ کو طوطی بسمل باندھا 
یاس و امید نے یک عربدہ میداں مانگا 
عجز ہمت نے طلسم دل سائل باندھا 
نہ بندھے تشنگی ذوق کے مضموں غالبؔ 
گرچہ دل کھول کے دریا کو بھی ساحل باندھا 
اصطلاحات اسیران تغافل مت پوچھ 
جو گرہ آپ نہ کھولی اسے مشکل باندھا 
یار نے تشنگیٔ شوق کے مضموں چاہے 
ہم نے دل کھول کے دریا کو بھی ساحل باندھا 
تپش آئینہ پرواز تمنا لائی 
نامۂ شوق بہ حال دل بسمل باندھا 
دیدہ تا دل ہے یک آئینہ چراغاں کس نے 
خلوت ناز پہ پیرایۂ محفل باندھا 
ناامیدی نے بہ تقریب مضامین خمار 
کوچۂ موج کو خمیازۂ ساحل باندھا 
مطرب دل نے مرے تار نفس سے غالبؔ 
ساز پر رشتہ پئے نغمۂ بیدلؔ باندھا 
ناتوانی ہے تماشائی عمر رفتہ 
رنگ نے آئینہ آنکھوں کے مقابل باندھا 
نوک ہر خار سے تھا بسکہ سر دزدی زخم 
چوں نمد ہم نے کف پا پہ اسد دل باندھا